जहां भाजपा की ओर से प्रधानमंत्री पद के उम्मीदवार नरेंद्र मोदी ने कांग्रेस को आड़े हाथ लिया, वहीं राहुल गांधी ने कहा कि जनता भारतीय जनता पार्टी के ग़ुब्बारे की हवा निकाल देगी.बागपत में मोदी ने कांग्रेस के अलावा समाजवादी पार्टी, बहुजन समाज पार्टी और राष्ट्रीय लोकदल को भी घेरा.उन्होंने बाग़पत से चुनाव लड़ रहे आरएलडी नेता और नागरिक उड्डयन मंत्री अजित सिंह को हवाई नेता बताया.मोदी ने कहा, "2024 का संघर्ष है कांग्रेस मुक्त भारत के लिए और 2014 का संदेश है कमल और मोदी."उन्होंने कांग्रेस की आलोचना करते हुए कहा, "लोगों को विकास चाहिए, विभाजन नहीं. उन्हें अवसर चाहिए अवसरवादिता नहीं."दूसरी तरफ़ गाज़ियाबाद में अपनी रैली में राहुल गांधी ने कहा कि भारतीय जनता पार्टी का हश्र 2004 जैसा ही होने जा रहा है जब जनता ने 'शाइनिंग इंडिया' का गुब्बारा फोड़ दिया.उस वक्त भारतीय जनता पार्टी ने 'शाइनिंग इंडिया' के नारे को सामने रख कर चुनाव लड़ा था और उसे हार का सामना करना पड़ा था.राहुल गांधी ने दावा किया कि कांग्रेस ने 15 करोड़ लोगों को ग़रीबी से निकाला है. उन्होंने कहा कि देश में 70 करोड़ लोगों का वर्ग ग़रीबी रेखा से ऊपर उठा है लेकिन वो अभी मध्य वर्ग में नहीं है और अब कांग्रेस का लक्ष्य इन्हें मध्य वर्ग में लाना है.उन्होंने मोदी पर अप्रत्यक्ष रूप से निशाना साधते हुए कहा कि विपक्ष सिर्फ़ एक व्यक्ति को अधिकार देना चाहता है.साथ ही राहुल गांधी ने हर क्षेत्र में महिलाओं की भागीदारी बढ़ाने पर ज़ोर दिया.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)